钦定古今图书集成/明伦汇编/官常典/第479卷 > 刘丰
## 钦定古今图书集成/明伦汇编/官常典/第479卷 > 刘丰

按《北齐书》本传，“丰字丰生，普乐人也。有雄姿壮气，果
毅绝人，有口辩，好说兵事。破六韩拔陵之乱，丰以守
城之功，除普乐太守。魏永安初，除灵州镇城大都督。
周文授以卫大将军，丰不受，乃遣攻围，不克。丰远慕
高祖威德，乃率户数万来奔。高祖上丰为平西将军、
南汾州刺史，遂与诸将征讨，平定寇乱。又从高祖破”
周文于河阴，丰功居多，高祖执手嗟赏。入为左卫将
军，出除殷州。王思政据长社，世宗命丰与清河王岳
攻之。丰建水攻之策，遂遏洧水以灌之，水长，鱼鳖皆
游焉。九月至四月，城将陷，丰与行台慕容绍宗见北
有白气同入船。忽有暴风从东北来，正昼昏暗，飞砂
走砾，船缆忽绝，漂至城下。丰游水向土山，为浪所激，
不时至，西人钩之，并为敌人所害。丰壮勇善战，为诸
将所推。死之日，朝野骇惋。赠大司马、司徒公、尚书令，
谥曰忠。子晔嗣。